stanford-oval/wikipedia huggingface dataset:
RM (ראפר)
שם

RM בחר בשם Rap Monster (ראפ מונסטר - מפלצת ראפ), בתקופתו חניכתו לאליל נוער. השם נבחר בהשראת השיר "Rap Genius" של סן E (אנ'). המילים הכילו קטע שבו סן E מצהיר שצריך לקרוא לו "מפלצת ראפ" מכיוון שהוא "עושה ראפ ללא הפסקה". הוא אימץ את התואר כשם במה כי הוא הרגיש שזה "מגניב". מאוחר יותר, RM סיפר שיש לו יחסי אהבה-שנאה עם השם, והוא מרגיש שהשם שבחר אינו בעל משמעות עמוקה עבורו.
הוא שינה רשמית את שם הבמה שלו ל-"RM" בנובמבר 2017, לאחר שהחליט ש"ראפ מונסטר" כבר לא מייצג את מי שהוא או את המוזיקה שהוא יוצר. בראיון ל-Entertainment Tonight (אנ') ב-2019, RM הצהיר כי השם "יכול לסמל הרבה דברים" ו"יכול להיות שיש לו עוד משמעויות מגוונות". משמעות אחת שהוצעה היא "אני האמיתי" (Real Me).
קריירה > 2010–2013: הצטרפות לביג היט אנטרטיינמנט והופעת בכורה עם BTS

בשנת 2009, ביצע RM אודישן בחברת התקליטים ביג דיל רקורד, עבר את הסיבוב הראשון יחד עם סמואל סאו (אנ') אך נכשל בסיבוב השני. עם זאת, בעקבות האודישן, הראפר סליפי (אנ') החליף פרטים עם RM, והזכיר אותו מאוחר יותר בפני מפיק ביג היט אנטרטיינמנט פידוג. בשנת 2010, סליפי יצר קשר עם RM, ועודד אותו לעשות אודישן אצל מנכ"ל ביג היט, באנג סי-היוק. באנג הציע ל-RM, אז בן 16, להצטרף לחברת התקליטים, RM קיבל מיד את ההצעה ללא ידיעת הוריו. באנג ופידוג החלו מיד בהקמת להקת היפ הופ שבסופו של דבר תהיה להקת הקיי-פופ המצליחה BTS.
RM התאמן במשך שלוש שנים יחד עם הראפר מין יון-גי והרקדן ג'ונג הו-סוק, שנודעו מאוחר יותר כשוגה וג'יי-הופ, בהתאמה. במהלך תקופת החניכה שלו שנמשכה שלוש שנים, RM הופיע בחמישה שירי טרום-בכורה ב-2010 ו-2011. בנוסף RM עסק בכתיבת שירים ללהקת הבנות Glam (אנ') והיה שותף בכתיבת סינגל הבכורה שלה, "Party (XXO)", שיר פרו-להט"בי שזכה לשבחים על ידי בילבורד כ"אחד השירים הכי חדשניים מבין שירי הקיי-פופ של להקות הבנות בעשור האחרון." ב-13 ביוני 2013, RM ערך את הופעת הבכורה שלו עם BTS ומאז הפיק וכתב מילים לשירים רבים באלבומים שלהם. ב-29 באוגוסט 2013, RM ביצע את הפרומו למיני-אלבום הראשון של BTS ?O!RUL8,2, אשר שוחרר כטריילר לקראת יציאת המיני-אלבום ב-11 בספטמבר, וזהו הסולו הראשון שלו לאחר הופעת הבכורה.
קריירה > 2014–2016: שיתופי פעולה ראשונים כסולן, RM, ו-Problematic Men

ב-20 באוגוסט 2014, שוחרר אלבום האולפן הראשון של BTS, Dark & Wild, הכולל בתוכו את "?Intro: What Am I to You", סולו-ראפ שבוצע על ידי RM. דרך תוכנית הריאליטי American Hustle Life, RM יצר קשר עם וורן ג'י, שהציע לכתוב מקצבים ל-BTS. בראיון למגזין הקוריאני Hip Hop Playa, וורן ג'י סיפר שהוא התיידד עם BTS דרך התוכנית ושמר על קשר עם הלהקה לאחר שחזרו לדרום קוריאה. ב-4 במרץ 2015, לקראת המיקסטייפ הראשון שלו, RM הוציא סינגל עם וורן ג'י ששמו, "P.D.D (Please Don't Die)", לאחר הצעה של וורן ג'י לשתף פעולה. הסינגל משקף את רגשותיו של RM כלפי מי ששנאו וביקרו אותו באותה תקופה. באותו חודש, RM שיתף פעולה עם קבוצת ההיפ הופ MFBTY (אנ'), EE ודינו ג'יי בשיר "Bucku Bucku". הוא הופיע בקליפ של השיר וגם הופיע בקליפ לשיר נוסף של MFBTY, "Bang Diggy Bang Bang". RM יצר לראשונה יחסי עבודה מתמשכים עם טייגר JK (אנ'), חבר ב-MFBTY, לאחר שנפגש עימו והביע הערצה כלפיו בתוכנית טלוויזיה בשנת 2013, כאשר טייגר JK עסק בקידום שירו "The Cure".
RM לוהק כאורח קבוע בתוכנית הוראייטי (אנ') הקוריאנית Problematic Men (אנ'), שבה המשתתפים קיבלו מגוון פאזלים ובעיות לפתור ולעבוד עליהן על ידי דיון במחשבות ובחוויות שלהם. שידור התוכנית החל ב-26 בפברואר 2015; עם זאת, RM עזב את התוכנית לאחר 22 פרקים עקב סיבוב ההופעות העולמי של BTS, ‏The Red Bullet Tour (אנ').
ב-17 במרץ 2015, RM הוציא את מיקסטייפ הסולו ראשון שלו, RM, שדורג במקום ה-48 בדירוג "50 אלבומי ההיפ הופ הטובים ביותר לשנת 2015" של Spin (אנ'). המיקסטייפ התייחס למגוון נושאים, כמו העבר של RM בשיר "Voice" ורעיון האינדיבידואליות בשיר "Do You". בשיר "God Rap", RM מתאר את עצמו כאתאיסט, המאמין שרק הוא יכול לקבוע את גורלו. העבודה על המיקסטייפ נמשכה כארבעה עד חמישה חודשים, כאשר RM עובד עליו במקביל לעיסוקו כמנהיג BTS. בשנה שלאחר מכן, RM דיבר על כך שהוא כתב בעיקר על הרגשות השליליים שנשא, כמו כעס וזעם, אבל הצהיר שהשירים אינם "100% תחת שליטתו" ושהוא חש שחלקים רבים מהמיקסטייפ היו "בוסריים". הוא גם הוסיף שהוא מקווה שהמיקסטייפ הבא שלו יהיה משהו שהוא עבד עליו בעצמו. לאחר שחרורו של RM, הוא השתתף יחד עם קוון ג'ין-אה (אנ') בסינגל "U" של פרימרי. באוגוסט, RM שיתף פעולה עם מארוול ושר את הפסקול של הסרט ארבעה מופלאים בגרסה הקוריאנית. הפסקול יצא כסינגל בשם "Fantastic" בהשתתפות מנדי ונטריס (אנ') דרך מלון (אנ'), נאבר מיוזיק (אנ'), ג'ני ופלטפורמות מוזיקה אחרות. באוגוסט 2016 הוציא הצמד הום (אנ') סינגל בשם "Dilemma", אשר הופק על ידי RM ובאנג סי-היוק.
קריירה > 2017–הווה: Mono ושיתופי פעולה נוספים

במרץ 2017, RM שיתף פעולה עם הראפר האמריקאי ווייל (אנ') בשיר בעל מסר חברתי בשם "Change", שיצא להורדה דיגיטלית חינמית יחד עם קליפ שצולם שבועיים לפני יציאת השיר. RM החליט על הנושא של "Change", ואמר שלמרות ששני הראפרים שונים מאוד, המשותף ביניהם טמון בעובדה שגם לאמריקה וגם לדרום קוריאה יש מצב פוליטי וחברתי דומה, ושניהם רוצים שהעולם ישתנה לטובה. חודש לאחר מכן, השתתף RM בשיר "Gajah" יחד עם גאקו (אנ') מהצמד דינמי דואו (אנ'). בדצמבר, RM שיתף פעולה ברמיקס לשירם של פול אאוט בוי "Champion". השיר הגיעה למקום ה-18 במצעד השירים מתחת להוט 100 של בילבורד ועזר ל-RM להגיע למקום ה-46 במצעד "Emerging Artists" בשבוע של השמיני בינואר 2018. ב-27 בדצמבר, השיר הגיע למקום השני במצעד שירי הרוק הדיגיטליים, ובכך RM עשה היסטוריה כאמן הקיי-פופ הראשון שנכנס למצעד.
RM הוציא את המיקסטייפ השני שלו, Mono (אנ'), שקיבל את הכינוי "פלייליסט", ב-23 באוקטובר 2018. עם יציאת המיקסטייפ, RM הפך לאמן הקוריאני הראשון שדורג במקום הראשון במצעד "Emerging Artists" האמריקני. פלייליסט התקבל בברכה על ידי המבקרים, ששיבחו את RM על כך ש"חשף את חוסר הביטחון העמוק שלו בשירים כמו 'טוקיו' ו'סיאול'". השיר "סיאול" הופק על ידי צמד האלקטרופופ הבריטי, הונה (אנ'), שגילו לראשונה את RM לאחר שראו אותו ממליץ על המוזיקה שלהם בטוויטר ובסופו של דבר פגשו אותו בסיאול לאחר אחת ההופעות שלהם. בנובמבר, RM שיתף פעולה עם טייגר JK בשיר "Timeless" שמופיע באלבומו של טייגר JK, Drunken Tiger X: Rebirth Of Tiger JK. טייגר JK ציפה שהמילים שיכתוב לו RM יכילו שבחים עצמיים, שהיו טרנד הראפ באותה תקופה; במקום זאת, RM כתב על העזיבה של טייגר JK את שמו המקורי (Drunken Tiger - נמר שתוי) ומשמעות העזיבה.
ב-25 במרץ 2019, הודיעו הונה ש-RM יופיע ברמיקס לשירם "Crying Over You" יחד עם הזמרת BEKA. השיר היה אמור לצאת בינואר 2019 אך נדחה עקב "נסיבות בלתי צפויות" ויצא ב-27 במרץ. RM השתתף גם בגרסה הסינית יחד עם ביבי זאופ (אנ') שהחליף את BEKA. באותו יום הוציאה ביג היט את השיר "Persona" (אנ') כטריילר לאלבום ה-EP של BTS, Map of the Soul: Persona, שבוצע כסולו על ידי RM. "Persona" הופיע לראשונה במקום ה-17 במצעד השירים של בילבורד ביוטיוב. שלושה חודשים לאחר מכן, ב-24 ביולי 2019, RM השתתף ברמיקס הרשמי הרביעי לשיר "Old Town Road" של ליל נאז X, שיצא תחת השם "Seoul Town Road", בו הוא "החדיר את הסגנון שלו באנגלית עם טונג דרומי טוב באופן מפתיע". ב-29 בדצמבר, פורסם ש-RM יופיע ברצועה של יונאה (אנ') "Winter Flower",השיר יצא ב-6 בינואר 2020. RM הופיע גם ב-"Don't", הסינגל המוביל באלבום הסולו השני של הזמרת הקוריאנית eAeon שיצא ב-30 באפריל 2021.
קריירה > 2022–הווה: הופעת בכורה כסולן

במהלך חגיגות יום השנה התשיעי של BTS ביוני 2022, הודיע RM שחברי הלהקה יתמקדו בקריירות סולו משלהם וכי פרויקטים עתידיים ישוחררו כאלבומים מסחריים עם פעילויות קידום מכירות, במקום מיקסטייפים חינמיים או לא מקודמים. ב-1 בספטמבר השתתף בסינגל "Sexy Nukim" (אנ') של להקת הקיי-פופ אלטרנטיבי, באלמינג טייגר (אנ'). ב-2 בדצמבר RM הוציא את אלבום הבכורה שלו Indigo (אנ') שיצא כאלבום סולו, יחד עם הסינגל המוביל "Wild Flower" בו משתתפת יוג'ין (אנ'). באלבום משתתפים אמנים רבים כמו אריקה באדו בשיר "Yun", אנדרסון פאאק בשיר "Still Life", מהליה ופול בלנקו בשיר "Closer", קולדה בשיר "Hectic" ועוד. האלבום הגיע למקום השלישי במצעד הבילבורד 200, מה שהפך אותו לסולן הקוריאני עם המיקומים הגבוהים ביותר בתולדות המצעד.
ב-14 במרץ השתתף RM בשיר "Smoke Sprite" של זמרת האינדי רוק סו יון והופיע בקמפיין אביב/קיץ 2023 של בוטגה ונטה (אנ') בסוף אותו חודש, לאחר שהשתתף בתצוגת סתיו 2023 של המותג בשבוע האופנה במילאנו חודש קודם לכן. ברביעי במאי פורסם האלבום Love Part 2 של קולדה ובו שיתוף פעולה עם RM בשיר "Don't Ever Say Love Me".
אלבום האולפן השני של RM, Right Place, Wrong Person, פורסם ב-24 במאי. זה הפרויקט הראשון שלו שפורסם לאחר גיוסו. מתוך האלבום פורסמו הסינגלים "Come Back to Me" (אנ') ו-"!Lost". האלבום הגיע למקום החמישי במצעד הבילבורד 200 עם 54,000 יחידות שקולות לאלבום שנמכרו, מה שזיכה את RM בכניסה הראשונה שלו למצעד ובשבוע המכירות הגדול ביותר של הקריירה שלו.
בספטמבר 2024, מייגן די סטליון ו-RM הכריזו על שיתוף פעולה בשיר בשם "Neva Play", שצפוי לצאת ב-6 בספטמבר 2024.
אמנותיות והשפעה

RM בעל קול בריטון. בשנת 2017, מגזין ההיפ הופ האמריקאי XXL כלל אותו ברשימת "10 הראפרים הקוריאנים שכדאי להכיר", כשהכתב פיטר א. ברי מצהיר כי "לרוב RM מצליח לעמוד בשמו (מפלצת ראפ)". ברי תיאר את RM כ"אחד הראפרים המיומנים ביותר, המסוגל ללהטט במגוון רחב של סגנונות מוזיקליים ללא מאמץ". קריסטל טאי מ-South China Morning Post (אנ') ציינה ש-RM "קיבל שבחים רבים על הזרימה הטבעית והמילים שלו". כשדיברו על העבודה של RM, ביאנקה מנדז מ-Vice כתבה ש"סגנון השירה שלו מזכיר קצת את My Beautiful Dark Twisted Fantasy אבל הוא קרוב יותר לארל סווטשירט ו-צ'אנס הראפר ברוחו". בינואר 2020, הוא קודם לחבר מלא באיגוד זכויות היוצרים של קוריאה למוזיקה (אנ').
בסקר שנערך על ידי גאלופ קוריאה, RM דורג במקום ה-12 במדד מיהו אליל הנוער האהוב ביותר לשנת 2018 ובשנת 2019 דורג במקום ה-11. ב-24 באוקטובר 2018 זכה יחד עם שאר חברי BTS, במדליית הוואוואן להצטיינות תרבותית (אנ') על תרומתו להפצת התרבות הקוריאנית. ביולי 2021 מונה RM, יחד עם שאר חברי BTS, לשגריר נשיאותי מיוחד "לתרבות ולדורות הבאים" בידי נשיא דרום קוריאה, מון ג'יאה-אין, על מנת לעזור "להוביל את סדר היום העולמי לדורות הבאים" ו"להרחיב את המאמצים הדיפלומטיים ומעמדה העולמי של קוריאה הדרומית בקהילה הבינלאומית".
ב-1 ביוני 2023, RM מונה לשגריר יחסי הציבור של סוכנות שרידי החפירה והחקירה במשרד ההגנה הלאומית הדרום קוריאני. מטרת הסוכנות היא למצוא ולזהות שרידים של ותיקי מלחמה ממלחמת קוריאה.
חיים אישיים

מאז 2018, RM מתגורר בהנאם-דונג (אנ'), סיאול, דרום קוריאה עם חבריו ללהקה. בנובמבר 2019, הוא קנה נכס במחוז יונגסאן (אנ') בסיאול תמורת 4.9 מיליארד וון דרום קוריאני, ומכר אותו שנה לאחר מכן תמורת 5.8 מיליארד וון. ביוני 2021, נחשף כי הוא קנה בית נוסף בהנאם-דונג בשווי 5.7 מיליון דולר.
חיים אישיים > בריאות

בשנת 2018 RM עבר ניתוח מחיצה (אנ') עקב סטיית מחיצת האף (אנ') שלו, ולקח פסק זמן קצר מפעילות הלהקה על מנת להתאושש מהניתוח.
חיים אישיים > פילנתרופיה

ראו גם: פילנתרופיה של BTS
ליום הולדתו ה-25, RM תרם 100 מיליון וון דרום קוריאני לבית הספר סאמסון בסיאול כדי לעזור לתלמידים לקויי שמיעה לקבל חינוך מוזיקלי. בדצמבר 2020, מועצת האמנויות של קוריאה הכתירה אותו כאחד מעשרת פטרוני האמנויות שלה לשנת 2020 כהוקרה על תרומתו של 100 מיליון וון למוזיאון הלאומי לאמנות מודרנית ועכשווית (אנ') למטרות הדפסה והפצה של ספרי אמנות נדירים לבתי ספר וספריות באזורים כפריים והרים. בספטמבר 2022, RM תרם 100 מיליון וון לטווח של שנתיים רצופות למטרות שימור ושיקום נכסי תרבות מעבר לים, באמצעות המשרד למינהל למורשת התרבות והקרן למורשת תרבות מעבר לים. התרומה הראשונה שלו, שנעשתה במקור באופן פרטי, שימשה לטיפול בחווארות (אנ') שהיו בבעלות מוזיאון האמנות של מחוז לוס אנג'לס באותה תקופה, בעוד שתרומתו משנת 2022 שימשה ליצירת חוברת אמנות המציגה ציורים קוריאניים. בספטמבר 2024, לרגל יום הולדתו ה-30, תרם RM 100 מיליון וון לקרנות לחיילים משוחררים. התרומה תוקצה באמצעות "החלום של כל הוותיקים" ו"קמפיין הוקרה לעובדים במדים", כחלק ממאמצי המשרד לענייני פטריוטים וחיילים משוחררים (אנ'), להעניק רווחה וטיפול לאנשי השירות במדים ולמשפחותיהם השכולות.
חיים אישיים > שירות צבאי

ב-22 בנובמבר 2023, הודיעה ביג היט באמצעות ויורס (אנ') ש-RM, יחד עם חבריו ללהקה V, ג'ימין וג'ונגקוק, החלו בתהליך הגיוס לביצוע שירות החובה הצבאי (אנ') שלהם. את שירותו הצבאי החל RM ב-11 בדצמבר כחייל בשירות פעיל.
פרסים ומועמדויות

| --- | --- |
 :  ראו גם – פרסים ומועמדויות של BTS
| פרס | שנה | קטגוריה | מועמד\ים \ עבודות | תוצאה |
| --- | --- | --- | --- | --- |
| פטרון פרס האמנויות | 2020 | פטרון השנה לאמנות | קים נאם-ג'ון | זכייה |
| פרסי המוזיקה של פאקט (אנ') | 2023 | המוזיקה הטובה ביותר (חורף) | "Wild flower" | מועמדות |
| פרסי המוזיקה של פאקט (אנ') | 2023 | פרס בחירת כוכב המעריצים - פרטני | RM | מועמדות |
| פרס גראמי | 2023 | פרס גראמי לאלבום השנה | Music of the Spheres (ככותב) | מועמדות |
| פרסי ההיפ הופ הקוריאני (אנ') | 2023 | שיתוף הפעולה של השנה | "Sexy Nukim" (אנ') (עם באלמינג טייגר (אנ')) | זכייה |
| פרסי ההיפ הופ הקוריאני (אנ') | 2023 | קליפ השנה | "Sexy Nukim" (אנ') (עם באלמינג טייגר (אנ')) | זכייה |
| פרסי המוזיקה של סיאול (אנ') | 2023 | בחירת המעריצים - אפריל | RM | מועמדות |
| פרס MAMA | 2024 | בחירת המעריצים של השנה | RM | מועמדות |
| פרס MAMA | 2024 | הופעת הראפ וההיפ הופ הטובה ביותר | "Lost! " | מועמדות |
| פרס MAMA | 2024 | טופ 10 בחירת המעריצים - גברים | RM | זכייה |
דיסקוגרפיה

| --- | --- |
 :  ראו גם – דיסקוגרפיית האלבומים של BTS, דיסקוגרפיית הסינגלים של BTS
שירים שנכתבו על ידי RM (אנ')
דיסקוגרפיה > אלבומי אולפן

Indigo (אנ') (2022)
Right Place, Wrong Person (2024)
דיסקוגרפיה > מיקסטייפים

RM (אנ') (2015)
Mono (אנ') (2018)
פילמוגרפיה

| --- | --- |
 :  ראו גם – וידאו קליפים של RM, וידאוגרפיה של BTS
פילמוגרפיה > טלוויזיה

| שנה | תוכנית | תפקיד | פרקים | הערות |
| --- | --- | --- | --- | --- |
| 2014 | 4things Show – Rap Monster | עצמו | 3 | סרט תיעודי על RM |
| 2015 | Hot Brain: Problematic Men | חבר קאסט | 1–22 | חידון/מופע ידע |
| 2015 | Inkigayo (אנ') | אורח | — | עם סונג'אי (אנ') (מלהקת BtoB (אנ')) |
| 2016 | Close-up Observation Diary on Idol: Find Me | עצמו | 2 | תוכנית ריאליטי על חיי היומיום שלו |
| 2016 | Gura-Chacha: Time Slip – New Boy | חבר קאסט | פיילוט | תוכנית ריאליטי |
| 2016 | Inkigayo | אורח | — | עם ג'ין, קאי (אנ') ומיג'ו (אנ') (מלהקת לאבליז) |
| 2016 | Inkigayo | אורח | — | עם ג'ין |
| 2016 | KCON New York (אנ') | אורח | — | עם איילי (אנ') |
| 2017 | אם קאונטדאון | אורח | — | עם ג'יי-הופ וג'ימין |
| 2022 | The Dictionary of Useless Knowledge | אורח | 1–9 | סדרת tvN (אנ') בהנחיית ג'אנג האנג-ג'ון (אנ'); שודרה מ-2 בדצמבר 2022 עד 27 בינואר 2023 |
ביאורים

↑  מאוחר יותר עלו על השיא חבריו ללהקת BTS ג'ימין ושוגה, ששניהם הגיעו למקום השני בבילבורד 200 עם אלבום האולפן הראשון שלהם Face (אנ') ו-D-Day (אנ') בהתאמה.
הערות שוליים

1 2  Tamar Herman, Get To Know BTS: Rap Monster, Billboard, ‏6 ביוני 2017
1 2  Jae-Ha Kim וTribune Content Agency, BTS's Rap Monster talks travel, ‏1 באוקטובר 2017
↑  Rap Monster Is Proving Assumptions About Korean Idol Rappers Wrong, www.vice.com (באנגלית)
↑  Tamar Herman, BTS’ Rap Monster Changes Stage Name to RM, Billboard, ‏1 באוקטובר 2017
↑  Wale & South Korean MC Rap Monster Demand “Change” On Their Political Collab, Genius (באנגלית)
↑  Jeff Benjamin, The 25 Best K-Pop Albums of 2022: Staff Picks, Billboard, ‏5 בנובמבר 2022
↑  Mitchell Peters, Megan Thee Stallion & BTS’ RM Announce ‘Neva Play’ Collab: Here’s When It Arrives, Billboard, ‏2024-09-01 (באנגלית אמריקאית)
↑  Thomas Maresca, BTS named special presidential envoy by South Korea, UPI, ‏3 ביוני 2021
↑  이민지, BTS leader donates 100 mln won for students with hearing impairments, Yonhap News Agency, ‏2019-09-20 (באנגלית)
↑  Jeff Benjamin, Here Are the 2024 MAMA Awards Winners, Billboard, ‏2024-11-22 (באנגלית אמריקאית)
| --- | --- |
בקרת זהויות :  BnF: cb18065399f (data)  ISNI: 0000 0004 7245 5717  LCCN: n2023028484  MusicBrainz: 58f1e354-ecbc-4fd3-aa25-97eb1d9bd8b9  NLK: KAC2018M8084  VIAF: 3422154592511343370000   WorldCat (עם VIAF): 3422154592511343370000 
RM בצילומים לקליפ "Idol", 19 ביולי 2018.
RM בטקס פרסי המוזיקה של סיאול ב-19 בינואר 2017
RM נואם במהלך מסיבת עיתונאים בבית הלבן ב-31 במאי 2022.
RM ב-07 במאי 2017 (יום השנה החמישי להקמת BTS)
RM בצילומים לקליפ "Boy with Luv", מרץ 2019
חיל הים

ערך זה עוסק בזרוע הים של מדינת ישראל. אם התכוונתם לחיל ים בצבאות העולם, ראו .
| --- | --- |
 סמל ודגל חיל הים
סמל ודגל חיל הים
 פרטים
 כינוי:  הלבנים
 מדינה:  ישראל ישראל
 שיוך:   צה"ל
 סוג:  זרוע לחימה
 אירועים ותאריכים
 תקופת הפעילות:  1948 כ"שירות הימי", מרץ 1949 כ"חיל הים", אוקטובר 2014 "זרוע הים" – הווה
 מלחמות:  כל מלחמות ישראל
 נתוני היחידה
 ציוד עיקרי:  קורבטות, צוללות וספינות משמר. 70~ כלי שיט
 פיקוד
 יחידת אם:  המטה הכללי של צה"ל
 דרגת המפקד:   אלוף
 מפקד נוכחי:  דוד סער סלמה
 מפקדים:  22 מפקדי החיל בדרגת אלוף.
חיל הים, או בשמו הרשמי "זרוע הים", הוא הזרוע הימית של צה"ל. החיל מבצע את מרבית הפעילות של צה"ל בזירה הימית. בראש החיל עומד קצין בדרגת אלוף. מפקד חיל הים הנוכחי הוא אלוף דוד סער סלמה.
על פי הערכה של המכון למחקרי ביטחון לאומי לשנת 2014, בזרוע הים משרתים 9,500 חיילי סדיר ועוד 10,000 חיילי מילואים. בשנת 2004 יחידות הקומנדו של חיל הים כללו כ-300 לוחמים.
יעוד

זרוע הים אמונה על בניית הכוח הימי של צה"ל ועל הפעלתו. היא פועלת להבטחת עליונותה בים, חופש הפעולה וחופש השיט במרחב הימי הישראלי. ואף תקיפות נגד האויב, ועוד מעבר לכך.
זרוע הים מבצעת מגוון רחב של פעילויות באמצעות כלי השיט והיכולות המתקדמות בהם היא מצוידת. היא מחזיקה בכוח משמעותי המתבטא בספינות טילים וצוללות מתקדמות, כלי ביטחון שוטף משוכללים ויכולות רבות ומסווגות של הקומנדו הימי.
מפקד חיל הים, עמי אילון, הגדיר את משימת החיל בסיסמה: "חוף בטוח וים פתוח". בשל מצבה הגאופוליטי, מייחסת ישראל חשיבות רבה לחופש השיט ממנה ואליה. כ-97% מהסחר הבינלאומי מישראל ואליה נעשה דרך הים. בנוסף, אזורי החוף בישראל מיושבים בצפיפות וחשופים לפגיעה מהים. לאור זאת מוגדרים תפקידיו העיקריים של חיל הים כהגנה על חופי המדינה והבטחת חופש השיט לחופי ישראל.
בין תפקידי זרוע הים ניתן למנות:
שמירה על ביטחון המדינה ואזרחיה. ובו הגנה על 190 ק"מ של חופי ישראל מטרור והברחות.
שמירה על נתיבי שיט פתוחים לצי הסוחר.
הגנה על המים הטריטוריאליים והכלכליים, והנכסים האסטרטגיים של מדינת ישראל שבהם.
מבצעים בים ופשיטה מהים.
השגת מודיעין חיוני ופעילות סייבר.
השתלבות בקרב היבשה.
על פי מפקד חיל הים דוד סלמה ובכירים נוספים, מטרה נוספת של חיל הים היא להפוך את הים לעומק אסטרטגי של ישראל באמצעות ספינות סער 6 שהן הלכה למעשה גם סוללות הגנה אווירית ניידות בעומק הים שיוצרות "שכבת הגנה קדמית".
בתר"ש תפן - תוכנית העבודה הרב-שנתית של צה"ל לשנים 2008–2012, עמד התקציב השנתי של חיל הים על כמיליארד שקל, לא כולל רכש סטי"לים חדשים.
מבנה זרוע הים > מטה חיל הים

מטה חיל הים, השוכן ברובו במפקדת חיל הים במחנה רבין, מורכב מחמישה מספנים (מספן הוא יחידה ראשית במטה החיל, המקביל ל"חטיבה" באגפי המטה הכללי ול"להק" במטה חיל האוויר). ראשי המספנים כפופים ישירות למפקד חיל הים, ודרגתם תת-אלוף או אלוף-משנה. המבנה ההיררכי של המספנים, כנהוג ביחידות מטה בצה"ל, מורכב ממחלקות, ענפים ומדורים. המספנים הם:
מספן המטה
מספן הים
מספן המודיעין
מספן הציוד
מספן כוח האדם
מבנה זרוע הים > שייטות

כלי השיט של חיל הים הישראלי משתמשים בקידומת "אח"י" – אניית חיל הים. מספר כלי שיט ללחימה בצי הישראלי הוא כשליש מחיל הים המצרי. במונחים גלובליים הצי הישראלי קטן מאוד, הן מבחינת גודלו הכללי והן מבחינת הדחק ספינותיו – הספינות הכי גדולות בו הן בגודל קורבטה (ספינת טילים מדגם סער 6).
שייטת ספינות הטילים – שייטת 3.
שייטת הצוללות – שייטת 7.
שייטת 13 – הקומנדו הימי
מבנה זרוע הים > יחידות לוחמה

פלגות הבט"ש – פלגה 914, פלגה 915 ו-פלגה 916.
יחידה למשימות תת-מימיות (ילת"ם)
יחידת סנפיר להגנת נמלים
גף סיורי ים (גס"י)
מבנה זרוע הים > מערכים תומכים

מערך שליטה ימית
מספנת חיל הים
מרכז מפת"ח
יחידת השליטה הימית
מבנה זרוע הים > בסיסים > בסיס חיפה

בבסיס חיפה (ב"ח) מרוכזות: שייטת 7 – שייטת הצוללות, שייטת 3 –שייטת ספינות הטילים ופלגה 914 – אחת מפלגות הבט"ש. עיקר תפקידו של הבסיס לאבטח את נתיבי השיט של מדינת ישראל, לשמור ולשפר את כושר הפעולה המבצעי של החיל, ולבצע משימות בט"ש (ביטחון שוטף). מפקד זירת חיפה (תת-אלוף) מכונה 'מפקד ב"ח'.
מבנה זרוע הים > בסיסים > בסיס אשדוד

בסיס אשדוד ממונה על חלקה הדרומי של זירת ים תיכון ועוסק בעיקר בבט"ש. מפקד בסיס אשדוד הוא מפקד זירת אשדוד של חיל הים. התפקיד מכונה "מב"ס אשדוד". בבסיס פועלת פלגה 916 המפעילה ספינות סיור מדגם "דבורה" סימן 3 ו"שלדג", בשנת 2023 הוחלט כי שייטת הנחתות תוצב בבסיס.
מבנה זרוע הים > בסיסים > מחנה עתלית

במחנה עתלית מתבססת שייטת 13 – יחידת הקומנדו הימי. בשטח המחנה נמצאים שרידי המבצר הצלבני הידוע בשם מבצר עתלית.
מבנה זרוע הים > בסיסים > בסיס אילת

בסיס חיל הים באילת קיים משנת 1951. הבסיס משמש כמפקדת זירת ים סוף החל משנת 1980 עם גמר פינוי כוחות חיל הים משארם א-שייח' במסגרת הסכם השלום עם מצרים. מפקד הבסיס מכונה בחיל הים "המז"ר (מפקד זירה)". זירת ים-סוף (זי"ס) היא אחת משלוש זירות הפעולה של חיל הים.
משימתה העיקרית של זרוע הים באילת היא לשמור על השקט הביטחוני של אילת. עיקר הפעילות בעיר אילת מתבסס על נופש ותיירות אשר כוללים, בין השאר, כמאתיים כלי שיט הנעים בשטח ים קטן יחסית. מכאן ניתן להבין את חשיבות הים לאזור, את כמות המשתמשים הרבה בים ואת החיוניות שבנוכחות מחד, לצד פעילות מוצנעת יחסית מאידך, על מנת להמשיך ולשמור על צביונה התיירותי של העיר.
תחום המים הריבוניים של מדינת ישראל במפרץ אילת תחום מצפון וממערב בחוף ישראל, ובמזרח גבול ימי עם ירדן. בעבר אזור זה היה מפגש בין ארבע מדינות עימות: ישראל, מצרים, ירדן וסעודיה. כיום רק סעודיה נותרה כמדינת אויב.
בבסיס פועלת פלגת הדבורים – פלגה 915, המפעילה ספינות סיור מדגם "דבור", "דבורה" ו"נחשול".
מבנה זרוע הים > בסיסים > בסיס ההדרכה

בסיס ההדרכה המרכזי של החיל, בה"ד 600, ממוקם בחיפה. בסיס ההדרכה מאכלס את בית הספר לחובלים, בית הספר לפיקוד ימי, בית הספר למקצועות הצוללות, בית הספר למקצועות הסט"ילים (ספינות טילים), בט"ש ימי (בט"ש, טירונות ושליטה), מסגרת טכני-חוף ומסגרת הסימולטורים. למעט קורס הקומנדו הימי (שייטת 13, בבסיס עתלית), הכשרתם של כל בעלי המקצוע בחיל מתבצעת בבסיס זה – הן הכשרות בתחום הימאות והן הכשרות בתחומים אחרים – כגון מחשוב, מודיעין ושליטה. בשנת 2008 הוקם בית הספר הטכני של חיל הים, צור ים, הממוקם גם הוא בבה"ד חיל הים ומחנך תלמידים בכיתות ט'–י"ב במקצועות טכניים, אשר משתלבים במערך הטכני ובמערך הלוחם של חיל הים.
מבנה זרוע הים > בסיסים > מספנת חיל הים

המספנה ממוקמת בצמוד לבסיס חיפה ואחראית על ביצוע התקנות, תיקונים ושיפורים בכלי השיט, באמל"ח (אמצעי לחימה), במערך הגילוי החופי ובמתקני החוף. למספנת חיל הים שלוחות בבסיסים מבצעיים אחרים של חיל הים ברחבי ישראל.
מבנה זרוע הים > בסיסים > בסיס ציוד ותובלה

בסיס ציוד ותובלה (בצ"ת) שוכן במחנה החותרים מדרום לטירת כרמל. בבסיס זה מאוחסן הציוד הנחוץ לפעילות חיל הים ושוכנים בו גופי ההצטיידות והאספקה ליחידות השונות. בבסיס זה שוכנת גם יחידת מפת"ח.
מבנה זרוע הים > בסיסים > מפקדת חיל הים

מפקדת חיל הים (מפח"י) שוכנת במחנה רבין (הקריה) בתל אביב בסמוך למטה הכללי ומפקדות הזרועות השונות של צה"ל. מיום הקמת החיל ועד 1972 שכנה המפקדה בסטלה מאריס שבחיפה. במפח"י מצויים חדרי השליטה, מרכזי הקשר, יחידת תכנון מבצעים, מודיעין, כוח אדם, מרכזי מחקר ופיתוח ולוגיסטיקה, כמו גם יחידת שליטה ימית (יש"י) האחראית על שליטה ביחידות המבצעיות.
כלי השיט ללחימה > כלי שיט תת-מימיים

צוללות דולפין
צוללות דולפין AIP
צוללות דקר (עתידי)
כלי השיט ללחימה > כלי שיט על-מימיים > קורבטות טילים

סער 6
סער 5
רשף (עתידי)
כלי השיט ללחימה > כלי שיט על-מימיים > ספינות טילים

סער 4.5
כלי השיט ללחימה > כלי שיט על-מימיים > נחתות

אח"י נחשון
אח"י קוממיות
כלי השיט ללחימה > כלי שיט על-מימיים > כלי בט"ש

דבור
דבורה
סופר דבורה סימן 3
שלדג סימן 3
שלדג סימן 5
נחשול
צרעה
כלי השיט ללחימה > כלי שיט על-מימיים > כלים נוספים

אוניות תובלה, גוררות, מורנה
פרוטקטור, כלי שיט בלתי מאויש (כשב"ם) מתוצרת רפאל הנושא מקלע ומשמש לבט"ש בדרום וליד חופי הרצועה.
כלי השיט ללחימה > כלי טיס

חיל האוויר הישראלי מפעיל עבור חיל הים את כלי הטיס הבאים:
AS-565 פנתר ("עטלף") – מסוק סיור היכול לפעול גם מספינות סער 5 ו-6
בעבר הפעיל את כלי הטיס הבאים:
מסוקי יורוקופטר HH-65 דולפין, "דולפין" יצאו משירות ב-1997.
מטוס שחף – מטוס סיור, יצא משירות ב-2017.
כלי השיט ללחימה > גלריה

שלוש ספינות הסער 5 של ישראל
"אח״י כידון", ספינת טילים מדגם סער 4.5 נירית,
פברואר 1994
"אח״י כידון",
ספטמבר 2012
סופר דבורה סימן 3, תוצרת התעשייה האווירית לישראל
ספינת סיור שלדג סימן 3, תוצרת מספנות ישראל בשירות חיל הים הישראלי
ספינת שלדג
פלגה 916, דבורות ושלדגים בתרגול מבנים, 8 באוגוסט 2005
כלי שיט מדגם מורנה בשימוש שייטת 13
לוחמי שייטת 13, הקומנדו הימי של חיל הים באימונים, על רקע מבצר עתלית
סער 5 וצוללת דולפין
סופר־דבורה סימן 3 של חיל הים הישראלי עוגנת במרינה
סער 6
כלי השיט ללחימה > סימוני עבר לכלי שיט

ק – קרב ספינת קרב כמשחתת, פריגטה וקורבטה
ט – טרפדת, ספינת טורפדו
פ – פולשת, נחתת
צ – צוללת
כלי השיט ללחימה > כלי שיט שיצאו משירות

סער 1
סער 2
סער 3
סער 4
סטי"ל זיוונית
יתוש
נט"קים (נחתות טנקים)
נט"ק 36 מטר (יצאו משירות)
נט"ק 60 מטר (יצאו משירות)
נט"ק 100 מטר (אח"י בת-שבע, יצאה משירות)